
The evolution of truth is a continuous process, and as we grow and learn, our perception of truth transforms, revealing new layers of understanding that were once obscured.
 
Anne-Lise Fleddum
Oppsummering fra bok I 



Første bok representerer rotchakra. Det er energisenteret for vår grunnmur, våre røtter, vår trygghet og vår stabilitet. 
Elleve genmanipulerte jenter som fyller atten år, blir kidnappet i Singapore. Fire av jentene overlever på en øde øy etter en flyulykke, den femte jenta stakk ifra foreldrene og kom aldri til Singapore. Hun går Camino de Santiago i Spania og er nøkkelen til å finne de andre jentene. Jentene er inkarnerte engler som ikke husker hvem de er, eller hvorfor de har kommet til jorden. De har vokst opp som enebarn, og foreldrene har fått enorme pengesummer for å delta i prosjektet for å få spesielle barn med unike evner. Deres reise handler om å finne ut hvem de er, og hvorfor de er her. Viktor og Klaus er to forskere som står bak genmanipuleringen. Hver av dem har sin egen agenda, men ingen av dem er klar over hvilke andre krefter som står bak jentenes misjon på jorden. Det blir en dødskamp mellom de to rivalene. 
 
 
 
 
 
Del I
1
 
 
Jamaica
April løp ut i vannet og hentet datteren sin, Elizabeth, som gråt. Hun løftet barnet av madrassen og takket mannen som hadde løpt ut i vannet og ført madrassen helt inntil land.
– Mamma er her nå, vennen. Nå er du trygg. Du var bare litt uheldig med å komme langt ut, men nå er alt bra. Hun kjente hjertet dunke i brystet. Hun holdt godt rundt Elizabeth og kysset henne flere ganger på kinnet og hodet. Hun speidet etter redningsmannen Klaus, men kunne bare se mannen som hadde lagt ut på svøm for å hente ham. Det var store bølger, og det var ingen andre badegjester i vannet. Det gikk flere minutter før hun kunne se en mann komme svømmende tilbake med Klaus slepende etter seg. April gråt hysterisk mens hun holdt hardt rundt datteren.
– Er han død? spurte hun gjennom tårene som rant nedover kinnet, etter at han hadde ført den livløse kroppen opp på stranden og forsøkt gjenopplivning. Hun fikk så vondt av å se ham slik. 
Mannen som hadde svømt ut og dratt Klaus opp fra vannet, så på henne med et beklagende blikk. 
– Det ser nesten slik ut, sa han rolig og med lav stemme. – Jeg beklager, men det er ikke noe mer jeg kan gjøre. Mannen reiste seg opp og børstet sand av beina. Han tittet opp på de mørke skyene. De kom nærmere og var en sterk kontrast til det turkise vannet og den hvite stranden. Det var uvær på vei inn.
– Vær så snill og ikke gi opp, ba hun. Hun tittet håpefullt opp mot veien, der hun visste at sykebilen snart ville komme, etter at personalet i baren hadde ropt høyt om at de hadde kontaktet sykehuset. Mannen nikket og fortsatte med munn-til-munn-metoden kombinert med hjerte-lunge-redning. Folk begynte å strømme til. Hun kunne høre hvisking rundt seg. Noen kom med trøstende ord direkte til henne. Andre sa at han var død og ikke til å redde. Det var til og med noen som sa høyt at det var hans egen feil som svømte så langt ut når fareflagget hang oppe. Hadde ingen fått med seg at han faktisk hadde reddet hennes datter? April følte seg oppgitt og sendte harde blikk i de retningene hun hadde hørt ordene.
 
Ja, Klaus hadde svømt ut i de store bølgene og den sterke undervannsstrømmen for å redde datteren hennes, som hadde kommet for langt ut på flytemadrassen. Han hadde skjøvet madrassen inn mot land før han selv sank under vannet. Hun kjente en strøm av takknemlighet i hjertet for det han hadde gjort, men samtidig følte hun et stikk av dårlig samvittighet. Hun hadde observert tidligere at Klaus knapt hadde svømmeevner, men hun hadde blitt så desperat da hun så datteren sin flyte så langt ut, og Klaus hadde vært det eneste kjente ansiktet på stranden. Han hadde nølt et øyeblikk, men så hadde han gått ut i vannet og lagt på svøm. Selv om de ikke hadde snakket lenge sammen i baren tidligere, følte April en rar kobling til ham. Klaus hadde tittet på henne med et spesielt blikk, et blikk fylt av kjærlighet og lengsel. Det hadde vært så kraftfullt at hun hadde blitt satt ut. Da hun fortalte om sin ektemann, som skulle komme senere, hadde hun sett skuffelse og smerte i ansiktet til Klaus. Hun undret seg over denne mannen.
– Sykebilen er her, ropte mannen fra baren. April tittet opp og vinket ivrig til ambulansepersonellet som kom løpende. Hun håpet inderlig at det ikke var for sent for Klaus.
– Kan vi få være med i sykebilen til sykehuset? Den mannen reddet min datter fra å drukne.
– Nei, det kan dere ikke, sa ambulansearbeideren samtidig som han tok pulsen og satte oksygen foran munnen til Klaus. – Du får ringe senere. Hvem er han?
– Jeg vet ikke noe annet enn at han heter Klaus. Tingene hans ligger der borte. Jeg kan hente dem. 
April løp bort og tok bagen og håndkleet til Klaus og ga det til den andre ambulansearbeideren. Hun ble stående og se dem løfte Klaus inn i ambulansen til den forsvant rundt svingen og mot sykehuset.
 
Klaus Føningen følte at han ble sugd inn i en ukjent verden. Var det en vag drøm, eller var han våken? Han visste ikke. Han satt i en sofa i et rom med tre grå murvegger. Det var en åpning med utsikt over grønne enger og et rødt tog som kjørte forbi. Han observerte to vesener som kunne ligne mennesker, men som så annerledes ut. Den ene var helt grå i fargen, kraftig bygget, huden var tykk med flere utvekster som kunne minne om reptilhud. Det andre vesenet var rødfarget, men litt tynnere. Ingen av dem hadde hår på hodet eller på kroppen. Det røde vesenet smilte med et flørtende blikk, mens det grå vesenet hadde et mer alvorlig uttrykk. Klaus følte hverken frykt eller bekymring, han bare observerte. Dette måtte være en drøm, tenkte han. Plutselig begynte vesenene å kommunisere med ham telepatisk. Vesenene begynte å forklare hva som hadde skjedd. De fortalte ham at han var død, og at han hadde kommet til en mellomverden hvor han kunne velge å gå videre til det neste livet eller komme tilbake til livet. De fortalte ham at hvis han valgte å komme tilbake, ville han få en mulighet til å forandre sitt liv. Han ville kunne leve i rikdom med en vakker kvinne ved sin side. Var han virkelig død? Var ikke dette en drøm likevel? Det var vanskelig å samle tankene og å konsentrere seg. Det virket så ekte, men samtidig som en drøm. Hvem var disse vesenene? Hvorfor var de her? Klaus var overrasket over det han nettopp hadde hørt. Han hadde aldri trodd at det var mulig å komme tilbake til livet etter døden. Han fikk en sterk forutanelse om valget han måtte ta, så han vurderte sine alternativer. Etter å ha tenkt over det i noe som virket som minutter, bestemte Klaus seg for å komme tilbake. Han ville ta sjansen på å forandre livet sitt. Han ville ha muligheten til å finne kjærligheten og ikke lenger bekymre seg for penger. Han ble fortalt at han ikke trengte å tenke på noen ting. Alt ville ordne seg, og de ville hjelpe ham med alt han ville ha. Alle hans drømmer ville bli oppfylt. Det eneste han trengte å gjøre, var å hjelpe dem litt når de trengte det, men det skulle han ikke tenke på nå. De grå vesenene fortalte ham at han måtte signere en kontrakt for å bekrefte valget. Det var noe alle måtte gjøre for å komme tilbake til livet. Klaus underskrev kontrakten med fingeren uten å nøle. Dette var helt sikkert bare en tullete drøm uansett, tenkte han.
 
Etter at kontrakten var signert, og uten at Klaus egentlig brydde seg om hva dette dreide seg om, begynte han å føle seg svakere og svakere. Han tenkte at han var på vei tilbake til virkeligheten, og kjente en varm følelse som spredte seg gjennom kroppen. Han begynte å puste igjen og åpnet øynene og så at han var våken. Han kunne se at han var omgitt av ledninger og en pustemaskin. Rommet var sterilt, med lysegrå vegger. Det var fire senger i rommet og et forheng mellom hver seng. En eldre mann lå i sengen foran ham. Han prøvde å klarne tankene, men klarte ikke å tenke en eneste tanke. Han følte seg forvirret. Hva var det som hadde skjedd med ham?
 
– Hallo, ropte Klaus med hes stemme. Stemmen var så svak at den nesten ikke kunne høres. Han ropte høyere, men fikk ikke noe svar. Han klarte ikke å bevege seg, kroppen føltes som om den var limt fast i sengen, og han kunne se en sykepleier komme inn i rommet. – Hallo, ropte han igjen uten å få noe svar. Han beveget hodet frem og tilbake til sykepleieren kom løpende mot ham.
– Jeg skal hente legen med en gang, sa hun og løp ut av rommet.
2
 
 
Jerusalem
– Dette er helt sinnssykt, for å si det mildt. Hva er det vi egentlig gjør her, spurte Amanda. Hun tittet opp på den enorme muren som stod foran henne. Hun tenkte tilbake på den siste måneden. Alt hadde skjedd så fort. Begravelsen til Viktor, Klaus som var sporløst forsvunnet, arven og amulettene de nylig hadde kommet i bekjentskap med. Nå stod de her i Jerusalem etter en felles hasteavgjørelse om å reise til Den hellige gravs kirke uten egentlig å vite hvorfor. 
– Vi kan jo bare ta på oss amulettene, så finner vi fort ut av det, sa Chen spøkefullt. 
– Ja, det høres jo lurt ut, midt i folkemassen i et ukjent land, skjøt Carmen inn. – Synes jeg ser reaksjonene til folk rundt oss. Vi som ligger på bakken helt fjerne, og Lise som begynner med ukontrollert telekinese. Akkurat som om de ikke har glodd nok på oss fra før av. 
Lise og Shamira fniste. De hadde ikke akkurat gått rundt i gatene uten å bli lagt merke til tidligere denne dagen. 
– Kan du ikke fortelle oss om denne kirken vi står overfor, Chen, sa Shamira i en lett tone. – Du kan sikkert rote frem innsikt i biblioteket ditt. 
– Jeg har aldri vært her selv, men jeg husker fra det jeg har lest, at bygningen består av to kirker. Den øverste kirken med marmorskjold er kuppelformet og har et kapell. Der ble Jesus Kristus gravlagt, og der stod han opp fra de døde. Chen fortsatte: – Den nederste kirken består av kupler og tårn dekorert med mosaikk. I den midtre delen av kirken står det et stort alter og et stort kors. Så er det flere kapeller og sidekapeller som er dedikert til de forskjellige helgenene. 
– Ja, det demrer litt her, sa Lise. – Oppstigningen gir mer mening for meg nå.
– Jesu oppstigning, spurte Carmen. – Jeg kan ikke helt se relasjonen til vårt oppstigningsprosjekt, eller hva tror dere?
– Det er sikkert mange ulike oppfatninger av hva oppstigningen er for noe, sa Lise muntert. – Men jeg oppfatter det som at man mentalt må åpne seg opp for en høyere bevissthet og et nærmere forhold til Gud, kilden, lyset, sitt høyere selv eller hva jeg kan kalle det. Det er en transformasjon og åndelig vekst i oss mennesker. Oppstigning handler om å overvinne frykt og usikkerhet og å finne veien tilbake til seg selv. I den prosessen øker man sine vibrasjoner. Det har jeg lært fra jeg var liten, gjennom meditasjon. Selv om jeg vet hva betydningen av det er, ut fra mitt perspektiv, så kan jeg heller ikke se hva vår oppgave har å gjøre med dette akkurat nå. Jesu oppstigning var fysisk, rett til himmelen, så hva vet vi egentlig om dette bortsett fra det som er beskrevet i Bibelen? Skal vi bare stå her og glane, eller skal vi gå inn?  
– Ja, la oss gå inn og se, sa Chen og begynte å gå inn i kirken. Alle fulgte etter Chen.
– Wow, så vakkert, sa Shamira. Hun la samtidig merke til en munk som kom gående rett mot dem. Han smilte som om han hadde møtt dem tidligere og kjente dem godt. 
– Takk for at dere kom. Mitt navn er fader Sebastian, og jeg har ventet på dere. 
Han håndhilste på alle jentene med navn, uten at han hadde møtt dem tidligere, eller at noen hadde sagt noe om deres ankomst. 
– Er du som oss, spurte Amanda uten å tenke seg om. 
Sebastian lo litt. 
– Ikke helt, men vi kommer fra samme hjemsted, hvis dere forstår hva jeg mener.
Sebastian smilte. Denne gangen viste han en rad med hvite tenner. Hodet hans var barbert, kroppen var dekket med en mørkebrun todelt overdel og skjørt ned til anklene. Han hadde tynne lærsandaler. Amanda tippet at han var i slutten av tjueårene. Han var ung til å være munk, tenkte hun, og ikke minst kjekk. De brune øynene var klare og fylt med innsikt. Sebastian snudde seg mot Amanda og smilte igjen. Amanda rødmet.  
– Kom, så snakker vi sammen et annet sted. Det er ikke trygt å snakke her. Følg etter meg. 
Jentene fulgte etter Sebastian gjennom en lang korridor og ned en sirkulær mursteinstrapp. Lise og Shamira vekslet blikk mens de gikk ned trappen, og de sa ingenting. Lise kunne se i øynene til Shamira at hun var både overrasket og nysgjerrig. Ingen av jentene så ut til å føle seg utilpass i den merkelige situasjonen. Chen så ut til å more seg. Hun holdt Amanda i hånden. Carmen gikk rett bak Sebastian og snudde seg flere ganger og smilte til jentene. Hun følte ingen fare fra denne mannen. Hun følte kun kjærlighet og trygghet. Sebastian fortsatte å gå igjennom en ny lang gang og inn en gammel tredør. Han forholdt seg stille mens han gikk med raske skritt bortover gangene, uten å sjekke om alle sammen hang med. I enden av gangen var det kun en murvegg. Sebastian dyttet på den ene steinen øverst til venstre, og en dør åpnet seg. Han snudde seg rundt og sørget for at alle jentene var innenfor før han lukket den tunge døren igjen. Han tente på en fakkel som hang på veggen.
– Her er det ingen elektrisitet. Vi oppbevarer ingen verdifulle skrifter eller andre relikvier, men vi har tilgang til en energiportal slik at det er lettere å få tilgang til det store biblioteket som vi kaller Akasha-kronikken. 
– Hva er Akasha-kronikken, spurte Chen nysgjerrig.
– Akasha-kronikken, som vi også kaller «boken om alt», kan sammenlignes med universets superdatamaskinsystem, som ligger i en annen dimensjon. Der ligger all informasjon om alt og alle og hvordan universet fungerer. Her finner man informasjon om våre tanker, handlinger, ord, følelser og intensjoner. Den har en enorm innflytelse på vårt daglige liv, våre relasjoner, våre følelser, våre trossystemer og de virkelighetene vi dras mot. Dere vil bli godt kjent med registrene senere. Sebastian smilte hemmelighetsfullt til Amanda.
– De siste par hundre årene har det kun vært utvalgte inkarnerte engler som dere og andre lysvesener her. Vi arbeider med å hjelpe mennesker med å øke sine vibrasjoner slik at oppstigningsprosessen blir mer gradvis enn den Joshua måtte gjennomgå, fortsatte Sebastian. – Vi bruker rommet til samtaler. Her er det ingen som kan høre oss. Det ligger en vibrasjonsblokkering i store deler av området slik at lavfrekvente vibrasjoner ikke når inn. Hvis det er noen som skulle bevege seg ned hit, så vil de føle et så stort ubehag at de vil gå ut igjen. Vibrasjonene er for høye for vanlige mennesker. Dere føler ingenting. 
Det var ikke et spørsmål, men en påstand. Sebastian gikk inn i rommet og tente stearinlys og flere fakler. Det stod to store sofaer og et lavt trebord imellom på den ene siden av veggen. På den andre siden av veggen stod det to brede køyesenger. Sebastian noterte seg at Chen observerte den delen av rommet med nysgjerrighet.
– Det hender vi bruker rommet til å gjemme oss hvis vi har blitt avslørt, eller hvis noen er ute etter oss av andre årsaker. 
– Skjer det ofte, spurte Carmen.
Alle jentene så nysgjerrig på Sebastian og ventet spent på svar. 
– Det har vært perioder hvor det har forekommet ofte, og det har vært lange perioder hvor vi har fått arbeide i fred. 
– Hvem er det som er etter oss, spurte Amanda mens hun satte seg ned i sofaen sammen med Chen.
– Det er de ubalanserte mørke kreftene, som vi kaller det. Dere må være på vakt når det gjelder angrep fra lavfrekvente vibrasjoner. 
– Hvem er de ubalanserte mørke kreftene, og hva er det de vil med oss, spurte Shamira.
– Jeg skal prøve å forklare så godt jeg kan. Jorden gjennomgår en eskalert evolusjonsprosess. Her er det mange inkarnerte energier som har opphav fra mange forskjellige steder i universet. Vi er her alle sammen for å lære av hverandre, slik at når vi kommer hjem igjen til vårt opphav, så vil vi hjelpe til med å skape fred i universet hvor det er konflikter. Vi ser egentlig forskjellige ut der vi kommer ifra. På jorden ser vi like ut, som mennesker, men det er allikevel store ulikheter i hvert menneske. Den prosessen som alle her på jorden er i nå, kalles oppstigningsprosessen, hvor alle skal gjennom ulike erfaringer for å komme videre. Denne prosessen har foregått i mange hundre tusen år, og nå begynner vi å nærme oss den mest kraftfulle energiendringen slik at den siste delen av prosessen kan igangsettes. Det er mange som har vært imot dette prosjektet fra starten av, og som gjør alt for å forhindre en sluttstilling. De bruker manipuleringsteknikker, bryter de universelle lovene, og de bryr seg ikke. Dette er det vi kaller de ubalanserte mørke kreftene, som bruker kontroll og frykt for å manipulere både mennesker og systemer for deres egen vinning. De har andre planer for jorden. 
Jentene tittet på hverandre med forundret blikk. 
– Det er jo vårt prosjekt, sa Chen. – Hva vet du om det?
– Ja, sa Sebastian hemmelighetsfullt. – Den prosessen begynner med dere. 
Lise og Carmen begynte å stille flere spørsmål i munnen på hverandre. Sebastian begynte å le. 
– Dere har amulettene som dere kan ta på dere for å finne svar, men jeg ser nå at dere ikke er helt klare til å bruke dem, fordi dere fortsatt bærer på mye frykt. Det vil dere klare når tiden er inne. Da vil dere også forstå de mørke kreftene og hva det er. Kort fortalt handler det om balanse mellom dualitetene av lys og mørke. Desto lysere du er, desto mørkere er balansen. Dette gjelder alle, så lenge vi er i menneskelig form. Alle lyse kan falle ned i det mørket. Derfor er det viktig at dere så fort som mulig begynner å balansere følelseskreftene deres. Dere kan lett manipuleres av de mørke kreftene hvis dere er i ubalanse. Følelser som frykt, hat, sjalusi, bekymringer, sinne og så videre må å forstås ut fra et energiperspektiv og ikke ut fra egoet. Dere har både følelser og tanker, og det er energier som dere må lære å kontrollere. Tanker og følelser er kun et verktøy. 
Sebastian tok en pause og gikk bort til et lite skap og tok fram en liten brun skinnpose. Han tok ut et lite skjell og ga det til Amanda uten noen forklaring. Amanda så på ham med store, forundrede øyne og rødmet. 
– Fokuser på ett og det samme spørsmålet alle sammen når dere bruker amulettene. Da vil dere få klare svar og ofte klare visjoner. Selv om dere får svar, så betyr ikke det at alt kan håndteres bare fra dette perspektivet. Amulettene gjør at dere kommer dypere og raskere inn i meditasjon, men dere må jobbe med dere selv på et mye dypere plan enn det dere noen gang har gjort tidligere. Sebastian tok av seg overdelen til kjortelen og viste amuletten som var innlemmet i huden som en tatovering midt på brystet. – Jeg hadde en amulett som dere tidligere. Denne tatoveringen er amuletten. For å se tatoveringen må du vibrere på et høyt vibrasjonsnivå. Et vanlig menneske kan ikke se den. 
– Nææ, få se, sa Chen nysgjerrig. 
Hun reiste seg opp fra sofaen og gikk nærmere mot Sebastian. Hun så ham utfordrende inn i øynene for å se en reaksjon mens hun strøk hånden over tatoveringen. Sebastian begynte å le, en varm, herlig latter. Chen ble først overrasket, men så begynte hun å le. Den smittende latteren til Sebastian og Chen gjorde det umulig for de andre å ikke le. 
– Har du sett nok, spurte Sebastian mellom latteren. Chen ble litt flau og rødmet, noe hun aldri gjorde, i hvert fall ikke i situasjoner med menn. Hun nikket og satte seg pent tilbake i sofaen som en pike som akkurat hadde fått skjenn av læreren. – Når dere har gjennomgått en innvielse, vil amuletten smelte inn i huden deres. Den smerten er ingenting i forhold til hva dere må gjennomgå av spirituell smerte under innvielsen. Sebastian tok en kort pause og fortsatte. – Selv om dere kommer fra engleriket og har aktivert noen av genene deres, så må dere igjennom de samme prosessene med å forløse gamle karmiske stagnasjoner. Her er dere mennesker, akkurat som alle andre på jorden. Dere har vokst opp under forholdsvis normale omstendigheter med familie, venner og alt annet i samfunnet, så dere har implementert nesten like mange trosretninger som de fleste. Prosessen med innvielsen er å forløse alt dere har lært, alt deres forfedre har lært, og stagnasjoner som ligger i cellehukommelsen i deres DNA. Dette er en smertefull prosess som alle går igjennom, gradvis og over lang tid. I innvielsen går dere gjennom akkurat den samme prosessen, men spontant. Så må dere lære alt på nytt, den riktige historien, og huske hvem dere virkelig er. Dette er en del av oppstigningsprosessen. Dere vil intuitivt vite når dere er klar for de ulike begivenhetene, når dere skal reise til andre steder for å balansere og innlemme nye energifelter. Alt vil komme til dere når tiden er inne. Jeg skal ikke fortelle dere så mye mer, for det er ikke nødvendig. Det er viktig at dere ikke har forventninger. Forventninger pleier bare å klusse til prosessen. Dere må bruke de neste ukene på å venne dere til å bruke amuletten, både alene og sammen. Ha tillit til prosessen. Dere er godt beskyttet, men det betyr ikke at dere kan være uforsiktige, eller at noe uventet ikke vil skje dere. Lytt til intuisjonen, den er unormalt sterk hos dere. Dra hjem og lev så normalt som mulig mellom treningsøktene. Ha det gøy, og ikke bekymre dere så mye. Dere er ungdommer også og er her for å erfare livet, så lev livet. Jeg skal følge dere ut til den siste døren, det er best vi ikke ses sammen. 
Sebastian reiste seg og gikk mot døren. 
– Dere vil møte flere som meg på reisene deres, og de dere møter, vil vite akkurat når dere kommer. Vi prøver å påvirke dere så lite som mulig, slik at dere skal forme skjebnen ut fra deres eget perspektiv, i hvert fall på dette stadiet før innvielsen, sa Sebastian. – Innvielsen vil skje inne i Kheopspyramiden i en annen dimensjon, men før det er det mye dere må rense ut av gamle karmiske energier. Dere vil få en invitasjon av min venn Athrina på samme måte som dere fikk min invitasjon. Hun bor i Amazonas i Peru og vil ta dere med på flere indre reiser ved hjelp av flere tusen år gamle tradisjoner og ved å bruke naturmedisin. Dere vil reise derfra med stor innsikt og føle dere flere kilo lettere. Dere vil også kunne klare å bære amuletten lettere etter noen dager med Athrina. Sebastian smilte fra øre til øre. 
– Hva er dette skjellet du ga meg i sted?
– Det er en gave. Ta vare på det, for en dag så vil du forstå hvor det kommer ifra. Sebastian smilte bredt og strøk Amanda ømt på skinnet. Amanda kjente at hun ble fylt med sterk kjærlighet av berøringen. Hun hadde ikke lyst til å gå. 
– Er det alt, spurte Shamira skuffet. – Er det hele årsaken til at vi er her? 
– Hva tror du? Sebastian blunket til Shamira.
– Kan du ikke fortelle oss mer, la Lise til. – Vi har reist langt. Skal vi bare reise hjem igjen med en gang? Lise kjente at hun ble litt irritert over at de måtte dra hjem så fort uten å få vite mer. 
– Dere kan gjøre hva dere vil. Det er mye å se her i Jerusalem. Reis litt rundt, og ha det gøy. 
– Vi kan reise ned til Rødehavet og være på båten vår, hvis dere har lyst, foreslo Shamira. – Når vi først er her, så er det ikke så langt unna. Vi kan ta buss til Eilat, så kan jeg be pappa og Mohammed om å hente oss med båten. De blir helt sikkert kjempeglade. Jeg kan lære dere å dykke. Vi kan også dra og besøke vennene mine i ørkenen. De stedene som jeg har fortalt så mye om. Shamira så håpefullt på jentene. 
– Ja, det vil jeg gjerne, sa Lise entusiastisk og klappet i hendene. 
– Jeg er med, sa Chen og Amanda i kor. Shamira så på Carmen, som nikket og smilte. 
De tok farvel med fader Sebastian og gikk videre inn i gamlebyen. 
– Gamlebyen er omringet av en fire kilometer lang mur og har syv innganger og trettifire tårn. Her bor det i underkant av 40 000 mennesker fra armenske, muslimske, jødiske og kristne kulturer, fortalte Chen mens jentene fortsatte å gå nedover de labyrintiske brosteinsgatene som var fylt med basarer på hver side. Det hang fargerike lamper og tekstiler fra tak og vegger, lukten av krydder og røkelse fylte luften fra de mange bodene, og lyden av kirkeklokker og bønnerop fikk jentene til å trekke på smilebåndet. De holdt hverandre i hendene og gikk med selvsikre skritt nedover gaten. 
– Shoppingtime, ropte Chen høyt mens hun strakte begge hendene i været. 
Sebastian stod oppe på muren og observerte jentene som småløp nedover gaten. Han skalv lett på hånden. Han hadde ikke trodd at det skulle bli så tøft å se Amanda igjen for så å slippe henne igjen. Hun husket foreløpig ingenting. Han måtte være tålmodig og la henne få bruke den tiden hun trengte til å utvikle seg. Han og Amanda kom til å møtes igjen, og han håpet at det ikke ville ta altfor lang tid.

